Spietkops ry kapers se planne in die wiele | Netwerk24
Deur Warda Meyer 07 Julie 2020 09:32
Maxine Bezuidenhout, verkeerswoordvoerder van Kaapstad, sê die verkeersbeamptes het net ná 09:00 brandstof by ’n vulstasie, op die hoek van Wettonweg en Rosmeadlaan in Kenilworth, ingegooi, toe hulle iemand in die straat hoor gil.
Bezuidenhout sê die beamptes het in die rigting van die gille gehardloop om ondersoek in te stel en vier gewapende rowers betrap besig om ’n BMW-sedan te kaap.
“Die beamptes het hul voertuig se sirene en ligte aangeskakel. Die verdagtes het hulle gesien en in ’n Volkswagen Polo gespring en probeer vlug. Die bestuurder het egter teen ’n ander voertuig vasgery toe hy probeer wegkom het,” sê Bezuidenhout.
Volgens haar het die beamptes daarin geslaag om een van die rowers in hegtenis te neem terwyl die ander drie weggehardloop het.
“Die bestuurder van die Volkswagen Polo het beweer dat hy ’n ook gekaap is, maar ná verdere ondersoek is bevind dat hy as ’n medepligtige van die rowers gewerk het,” sê Bezuidenhout.
Die bestuurder is ook in hegtenis geneem en is nou saam met die ander rower wat vasgetrek is by die Wynberg-polisiekantoor in Kaapstad in aanhouding.
Kapt. FC van Wyk het bevestig ’n 37-jarige verdagte wat kort ná die voorval in ’n ongeluk betrokke was, is op die toneel in hegtenis geneem, terwyl ’n tweede verdagte, ’n 35-jarige man, ook aangekeer is en ’n Norinco-vuurwapen, met ’n reeksnommer wat verwyder is, in sy besit gevind is. Die polisie het op die vuurwapen beslag gelê.
Die vuurwapen waarop beslag gelê is.
Meer oor: Kaapstad | Misdaad | Rooftog | Kaping | Verkeersbeamptes
Rowers jaag weg met vrou in bakkie
Man doodgeskiet toe hy voertuig probeer kaap
2 wagte gewond in kaping, selfone geroof